Babelscape/SREDFM huggingface dataset:
Ιταλικό Σοσιαλιστικό Κόμμα

Το Ιταλικό Σοσιαλιστικό Κόμμα (, PSI) ήταν ένα σοσιαλιστικό και αργότερα σοσιαλδημοκρατικό πολιτικό κόμμα στην Ιταλία. Ιδρυμένο στη Γένοβα το 1892, το PSI κυριάρχησε στην ιταλική αριστερά μέχρι τον Δεύτερο Παγκόσμιο Πόλεμο , όταν και επισκιάστηκε από το Ιταλικό Κομμουνιστικό Κόμμα. Οι Σοσιαλιστές έλαβαν ιδιαίτερη δημοσιότητα τη δεκαετία του '80, όταν ο αρχηγός τους Μπετίνο Κράξι, ο οποίος είχε αποκόψει τους υπολειμματικούς δεσμούς με τη Σοβιετική Ένωση, αναγόρευσε το κόμμα ως φιλελεύθερο σοσιαλιστικό, και υπηρέτησε ως πρωθυπουργός (1983-1987). Το PSI διαλύθηκε το 1994 ως αποτέλεσμα των σκανδάλων του "Tangentopoli". Πριν από τον Α' Παγκόσμιο Πόλεμο , ο μελλοντικός δικτάτορας Μπενίτο Μουσολίνι ήταν μέλος του PSI.
Τσεχική Σοσιαλιστική Δημοκρατία

Η Τσεχική Σοσιαλιστική Δημοκρατία ("Česká socialistická republika" στα τσεχικά, συντομογραφία ČSR) ήταν δημοκρατία της Τσεχοσλοβακικής Σοσιαλιστικής Δημοκρατίας, η οποία καλύπτει την σημερινή ανεξάρτητη Τσεχία. Η δημοκρατία υπήρξε από τις 1 Ιανουαρίου 1969 έως τον Μάρτιο του 1990.
Ραλφ Τόρες

Ο Ραλφ Τόρες (Ralph Deleon Guerrero Torres, 6 Αυγούστου 1979-) είναι Αμερικανός Ρεπουμπλικανός πολιτικός από το Σαϊπάν των Βορείων Μαριάνων . Είναι ο 9ος Κυβερνήτης των Βορείων Μαριάνων από το θάνατο του κυβερνήτη Ελόι Ίνος στις 29 Δεκεμβρίου 2015. Ήταν στο παρελθόν ο δέκατος Αντικυβερνήτης, θέση στην οποία εξελέγη το 2014.
Πρωθυπουργός της Αλγερίας

Ο Πρωθυπουργός της Αλγερίας είναι ο αρχηγός κυβέρνησης της Αλγερίας. 

Διορίζεται από τον Πρόεδρο της Αλγερίας, μαζί με άλλους υπουργούς και μέλη της κυβέρνησης έπειτα από πρόταση του νέου Πρωθυπουργού. Η Εθνική Λαϊκή Συνέλευση πρέπει να εγκρίνει το νομοθετικό πρόγραμμα της νέας κυβέρνησης ή η Συνέλευση διαλύεται και ο πρωθυπουργός πρέπει να παραιτηθεί.

Η θητεία του πρωθυπουργού δεν έχει όριο με βάση το σύνταγμα. Ο μακροβιότερος πρωθυπουργός ήταν ο Μοχάμεντ Μπεν Αχμέντ Αμπντελγκανί, ο οποίος υπηρέτησε επί προεδρίας του Τσαντλί Μπεντζεντίντ από τις 8 Μαρτίου 1979 ως τις 22 Ιανουαρίου 1984. Από το 1963 ως το 1976 η θέση καταργήθηκε.

Σημερινός πρωθυπουργός από τις 28 Δεκεμβρίου 2019 είναι ο Αμπντελαζίζ Τζεράντ.
Νοσάκ

Το Νοσάκ (περσικά/παστού: نوشاخ) είναι η δεύτερη υψηλότερη κορυφή της οροσειράς Χίντου Κους (μετά την Τίριχ Μιρ) με υψόμετρο 7.492 μέτρων. Βρίσκεται στη μεθόριο της περιφέρειας Μπανταχσάν στο Αφγανιστάν. Είναι η υψηλότερη κορυφή του Αφγανιστάν και πλέον δυτική κορυφή με υψόμετρο 7.000 μέτρων.

Η πρώτη αναρρίχηση στο Νοσάκ έγινε από ιαπωνική αποστολή το 1960, υπό τον καθηγητή Σακάτο. Άλλα μέλη της αποστολής ήταν ο Γκόρο Ιβατσάμπο και Τοσιάκι Σακάι. Η ομάδα ακολούθησε την προσέγγιση μέσω Πακιστάν, τη νοτιοανατολική πλαγιά από τον παγετώνα Κατζί Ντεχ. Η προσέγγιση μέσω Αφγανιστάν γίνεται από τη δυτική πλαγιά. 

Η πρώτη χειμερινή ανάβαση πραγματοποιήθηκε στις 13 Φεβρουαρίου 1973 από τους Ταντέους Πιοτρόφσκι και Αντρέι Ζαβάντα, μέλη της πολωνικής αποστολής, μέσω της βόρειας πλευράς. Επρόκειτο για την πρώτη χειμερινή ανάβαση σε κορυφή άνω των 7.000 μέτρων. Μέχρι σήμερα, η ανάβαση αυτή αποτελεί τη μοναδική χειμερινή ανάβαση σε τέτοιο υψόμετρο.

Η κύρια κορυφή και το Δυτικό Νοσάκ (7.250 μ.) βρίσκονται στη μεθόριο Αφγανιστάν-Πακιστάν εντός των εδαφών του Πακιστάν συνορεύοντας παράλληλα με το Αφγανιστάν (γραμμή Ντουράντ), έναν διαχωρισμό από κοιλάδα ποταμού. Οι υπόλοιπες κορυφές αυτής της οροσειράς βρίσκονται κυρίως εντός του Πακιστάν. Όλες αυτές είναι εύκολα προσβάσιμες από το Τσιτράλ το οποίο βρίσκεται σε απόσταση 64 χιλιομέτρων. Η δυτική πλευρά της οροσειράς βρίσκονται εντός του Αφγανιστάν ενώ οι νότιες και ανατολικές πλαγιές βρίσκονται στο Πακιστάν. Η δεύτερη υψηλότερη κορυφή είναι το Ανατολικό Νοσάκ (7.480 μ.). Σε αυτή την κορυφή αναρριχήθηκαν για πρώτη φορά το 1963 οι Γκέραλντν Γκρούμπερ και Ρούντολφ Πίσενγκερ από την Αυστρία. Η τρίτη υψηλότερη κορυφή είναι το Κεντρικό Νοσάκ (7.400 μ,) και στη συνέχεια το Δυτικό Νοσάκ. Σε αυτές τις κορυφές αναρριχήθηκαν τα μέλη της ίδιας αυστριακής αποστολής του 1963.
Εκκλησία του Ισογιόκι

Η Εκκλησία του Ισογιόκι () είναι λουθηρανική εκκλησία στο Ισογιόκι της Φινλανδίας.
Δημήτριος Δημητράκος

Ο Δημήτριος Δημητράκος (1875–1966) ήταν Έλληνας εκδότης και συγγραφέας. Εγγονός του είναι ο καθηγητής πολιτικής φιλοσοφίας Δημήτρης Δημητράκος.
Χάιντε Ρόζενταλ

Η Χάιντε Ρόζενταλ ("Heide Rosendahl", 14 Φεβρουαρίου 1947) είναι Γερμανίδα αθλήτρια που αγωνίστηκε κυρίως στο πένταθλο και το άλμα εις μήκος. 

Το 1970 η Ρόζενταλ πέτυχε σπουδαία επίδοση στο άλμα εις μήκος με 6,84 μ. Στους Ολυμπιακούς Αγώνες του 1972 κέρδισε δύο χρυσά μετάλλια: στο άλμα εις μήκος και στα 4x100μ.
Lada Vesta

Το Lada Vesta είναι μικρομεσαίο αυτοκίνητο που παράγεται από τη ρωσική αυτοκινητοβιομηχανία Lada από τις 25 Σεπτεμβρίου 2015 μέχρι σήμερα (2021). Αρκετά πρωτότυπα φτιάχτηκαν από το 2014 και παρουσιάστηκαν στο Διεθνές Σαλόνι Αυτοκινήτου της Μόσχας τον Αύγουστο του 2014, όπου εισέπραξαν αρκετά καλές κριτικές. 
thumb|left|Το σαλόνι ενός Lada Vesta του 2017.

Οι πωλήσεις του αυτοκινήτου ξεκίνησαν στις 25 Νοεμβρίου 2015 και επίσημα αντικατέστησε το Lada Priora. Το μοντέλο σημείωσε εξ αρχής μεγάλη απήχηση και διατηρεί πολύ καλές πωλήσεις στη Ρωσία, λόγω το ότι είναι αρκετά οικονομικό και έχει αρκετά υψηλότερη ποιότητα σε σχέση με άλλα ρωσικά αυτοκίνητα. Το 2018 ήταν το πρώτο αυτοκίνητο σε πωλήσεις στη Ρωσία. Επίσης, μέσα στο πρώτο εξάμηνο του 2018 κυκλοφόρησε και μια SUV έκδοση του αυτοκινήτου, to Vesta Cross Sedan, που ήταν ψηλότερη από το Toyota RAV4.

To Vesta ήταν το πρώτο αυτοκίνητο στη Ρωσία με εξ αρχής στάνταρ 2 μπροστινούς αερόσακους σε όλες τις εκδόσεις (εκτός από τη βασική έκδοση που αρχικά είχε μόνο του οδηγού). Το 2016, απέκτησε και πλευρικούς αερόσακους.
Ευρωπαϊκό Πρωτάθλημα Ποδοσφαίρου 2024

Το Ευρωπαϊκό Πρωτάθλημα Ποδοσφαίρου 2024, γνωστό απλώς ως Euro 2024, θα είναι η 17η έκδοση του Ευρωπαϊκού Πρωταθλήματος Ποδοσφαίρου της ΟΥΕΦΑ, του διεθνούς πρωταθλήματος ποδοσφαίρου της Ευρώπης που διοργανώνεται κάθε τέσσερα χρόνια από την ΟΥΕΦΑ. Η Γερμανία θα φιλοξενήσει το τουρνουά τον Ιούνιο και Ιούλιο του 2024.

Θα είναι η δεύτερη φορά που η Γερμανία θα φιλοξενήσει την διοργάνωση, με την πρώτη φορά να είναι το 1988 ως Δυτική Γερμανία, και η πρώτη φορά μετά την πτώση του τείχους του Βερολίνου το 1989 και την ένωση με την Ανατολική Γερμανία.

Η πιο πρόσφατη διοργάνωση σε επίπεδο εθνικών ομάδων που φιλοξένησε η ίδια χώρα ήταν το Παγκόσμιο Κύπελλο Ποδοσφαίρου 2006 ενώ είχε φιλοξενήσει και το Παγκόσμιο Κύπελο 1974.

Η διοργάνωση αναμένεται να διατηρήσει την ίδια μορφή με τις διοργανώσεις των 2016 και 2020, δηλαδή με 24 συμμετέχουσες εθνικές ομάδες, συνολικό αριθμό 51 αγώνων σε διάστημα 32 ημερών.
Χάτζα Πρασάντ Σαρμά Όλι

O Χάτζα Πρασάντ Σαρμά Όλι (Khadga Prasad Sharma Oli , νεπαλέζικα: खड्ग प्रसाद शर्मा ओली; γεννηθείς στις 22 Φεβρουαρίου 1952), περισσότερα  γνωστός ως Κ. Π. Όλι, είναι κομμουνιστής πολιτικός από το Νεπάλ σημερινός πρωθυπουργός της χώρας. Είναι αρχηγός του Κομμουνιστικού Κόμματος του Νεπάλ (Ενιαίο Μαρξιστικό–Λενινιστικό). Προηγουμένως υπηρέτησε ως πρωθυπουργός από τις 11 Οκτωβρίου 2015 έως τις 3 Αυγούστου 2016 και ήταν ο πρώτος εκλεγμένος πρωθυπουργός με το Σύνταγμα του Νεπάλ που εγκρίθηκε πρόσφατα.
Τιρχούτα

Το Τιρχούτα ή Μιθιλακσάρ είναι το αλφάβητο που χρησιμοποιείται για τη γλώσσα Μαϊθίλι, η οποία προέρχεται από την περιοχή Μιθίλα του Μπιχάρ της Ινδίας και την περιοχή του Ανατολικού Τεράι του Νεπάλ. Η παλαιότερη αναφορά του αλφαβήτου Τιρχούτα είναι στο Τζανάκι Μαντίρ, όπου πιστεύεται ότι ο Ράμα και η Σίτα έχουν παντρευτεί.
Το αλφάβητο έχει μια πλούσια ιστορία που εκτείνεται χιλιάδες χρόνια, ενώ πιστεύεται ότι υπάρχει από τον 1ο αιώνα μ.Χ., αλλά χρόνια εγκατάλειψης από τις κυβερνήσεις του Νεπάλ και του Μπιχάρ έχουν παίξει τον ρόλο τους στη χρήση του αλφαβήτου. Είναι παρόμοιο με το Βεγγαλικό αλφάβητο. Οι περισσότεροι ομιλητές της Μαϊθίλι έχουν μεταστραφεί στο Ντεβανάγκαρι το οποίο επίσης χρησιμοποιείται για τη γραφεί γειτονικών Κεντρικών Ινδικών γλωσσών όπως τα Νεπαλικά και τα Χίντι. Ως αποτέλεσμα, ο αριθμός των ανθρώπων με γνώση του Τιρχούτα έχει μειωθεί σημαντικά τα τελευταία χρόνια.
Κτίριο Προεδρίας

Το Κτίριο Προεδρίας (ή το Κτίριο της Προεδρίας, Βοσνιακά, Κροατικά και Σερβικά: "Zgrada Predsjedništva" / Зграда Предсједништва) είναι η επίσημη κατοικία της Προεδρίας της Βοσνίας και Ερζεγοβίνης, η οποία εδρεύει στο δήμο του Σαράγεβο στη Βοσνία και Ερζεγοβίνη.

Μετά την Αυστροουγγρική κατοχή της Βοσνίας και Ερζεγοβίνης το 1878, η κατοχική διοίκηση χρειαζόταν έδρα στο κεντρικό Σεράγεβο για να φιλοξενήσει προσωπικό διαφόρων ειδικοτήτων και στρατιωτικό προσωπικό. Το νέο κυβερνητικό κτήριο ανατέθηκε από τον πρώτο δήμαρχο του Σαράγιεβο Μουσταφά Φαντιλπάσιτς και σχεδιάστηκε από τον αρχιτέκτονα Γιοσίπ Βάντσας σε αναγεννησιακό ύφος και κατασκευάστηκε από το 1884 έως το 1886. Το κτίριο παρέμεινε ως έδρα του αυστροουγγρικού καθεστώτος στην περιοχή, στεγάζοντας κυβερνητικές και στρατιωτικές υπηρεσίες, καθώς και δικαστήρια και αίθουσες τελετών. Μετά τον Α΄ Παγκόσμιο Πόλεμο, το κτίριο έγινε το αρχηγείο της κυβέρνησης της Μπανόβινας του Δρίνου στο Βασίλειο της Γιουγκοσλαβίας. Μετά τον Δεύτερο Παγκόσμιο Πόλεμο, το κτίριο έγινε η επίσημη κατοικία του Προέδρου της Σοσιαλιστικής Δημοκρατίας της Βοσνίας και Ερζεγοβίνης (εντός της Γιουγκοσλαβίας), καθώς και έδρα της Εκτελεστικής Επιτροπής της Λαϊκής Συνέλευσης. Κατά τη διάρκεια του πολέμου της Βοσνίας, το κτήριο χρησιμοποιήθηκε από την Ανώτατη Διοίκηση του Στρατού της Δημοκρατίας της Βοσνίας και Ερζεγοβίνης ως το στρατιωτικό της αρχηγείο. Το κτίριο υπέστη εξωτερικές και εσωτερικές ζημιές κατά τη διάρκεια του πολέμου, οι οποίες στη συνέχεια αποκαταστάθηκαν μερικώς.

Από το 1996, το κτήριο χρησιμοποιείται ως επίσημη κατοικία της συλλογικής Προεδρίας της Βοσνίας και Ερζεγοβίνης. Όλοι οι συλλογικοί αρχηγοί κρατών (και αναπληρωτές) χρησιμοποιούν το κτίριο ως κύρια κατοικία τους στο Σεράγεβο, καθώς και ως το τελετουργικό και εργασιακό γραφείο τους. Το υπουργικό συμβούλιο της κυβέρνησης της Βοσνίας και Ερζεγοβίνης επίσης συνέρχεται στο κτίριο και υπάρχουν κάποια κυβερνητικά τμήματα (συμπεριλαμβανομένου του Αρχείου της Βοσνίας και Ερζεγοβίνης).

Το κτίριο επίσης χρησιμοποιείται για κρατικούς και τελετουργικούς σκοπούς, καθώς και για την υποδοχή και συνάντηση με ξένους αξιωματούχους και αρχηγούς κρατών.

Κατά την διάρκεια των κοινωνικών διαδηλώσεων στη Βοσνία και Ερζεγοβίνη το 2014, τα παράθυρα του Κτιρίου Προεδρίας σπάστηκαν με πέτρες που ρίχτηκαν από διαδηλωτές που έβλεπαν το κτίριο ως πιθανή πηγή της χρόνιας δυσλειτουργίας της Βοσνίας. Επίσης, ξέσπασε πυρκαγιά σε μέρος του κτιρίου.
Τα πεύκα της Ρώμης

Τα πεύκα της Ρώμης (ιταλ. "Pini di Roma") είναι συμφωνικό ποίημα σε 4 μέρη για ορχήστρα, το οποίο συνέθεσε ο Ιταλός συνθέτης Οτορίνο Ρεσπίγκι και ολοκληρώθηκε το 1924. Το έργο, που είναι εμπνευσμένο από τα πεύκα σε 4 διαφορετικές τοποθεσίες της Ρώμης και σε μια διαφορετική ώρα της ημέρας. Είναι το δεύτερο από τα συμφωνικά ποιήματα του Ρεσπίγκι που είναι εμπνευσμένα από τη Ρώμη: το πρώτο είναι οι "Κρήνες της Ρώμης" (1917) και το τρίτο οι "Ρωμαϊκές Γιορτές" (1928).

Η παγκόσμια πρεμιέρα του έργου έλαβε χώρα στις 14 Δεκεμβρίου 1924 στη Ρώμη, υπό τη διεύθυνση του Μπερναρντίνο Μολινάρι.
Sailor Venus

Η Minako Aino (ιαπωνικά: 愛野 美奈子, Χέπμπορν: Aino Minako, γνωστή και ως Mina Aino σε κάποιες αγγλόφωνες εκδοχές), ευρύτερα γνωστή ως Sailor Venus (セーラーヴィーナス, Sērā Bīnasu), είναι πλασματική υπερηρωίδα που δημιουργήθηκε από τη mangaka Ναόκο Τακεούτσι ως πρωταγωνίστρια της σειράς manga "" το 1991 και βασική χαρακτήρας στη σειρά "Sailor Moon" (1992).

Η Minako έχει είναι η μετενσάρκωση της Sailor Venus, η οποία πολεμά για να προστατεύσει το Ηλιακό Σύστημα από σατανικές δυνάμεις. Αρχικά πολεμά μόνη, αλλά αργότερα γίνεται μέλος των πολεμιστριών Sailor. Είναι η τέταρτη σε σειρά Sailor που εντοπίζει η Usagi Tsukino, παρόλο που είναι η πρώτη που ανακάλυψε τις δυνάμεις της, πριν ακόμη και από την Usagi. Οι δυνάμεις της σχετίζονται με την αγάπη και την ομορφιά, το φως, και μία χρυσή μεταλλική αλυσίδα. Στο manga και τα δυο anime όπου εμφανίζεται ονειρεύεται να να γίνει διάσημο ποπ είδωλο, ενώ στη live-action ταινία είναι ήδη γνωστή διασημότητα.

Πρωτοεμφανίζεται και πρωταγωνιστεί στο πολύ μικρότερου μεγέθους manga της Τακεούτσι, "", το οποίο είναι η βάση του sequel "Sailor Moon". Σε αυτό (και στο πρωιμότερο κομμάτι της "Sailor Moon") χρησιμοποιεί το ψευδώνυμο Sailor V (セーラーＶ Sērā V), συντομογραφία για το "Venus", και έχει δικό της υπόβαθρο. Αργότερα, συμπρωταγωνιστεί με τη Rei Hino σε μία σπέσιαλ ιστορία μικρού μήκους με τίτλο "Rei and Minako's Girls School Battle".
Psycho Soldier

Το Psycho Soldier (ιαπωνικά: サイコ・ソルジャー Saiko Sorujā) είναι βιντεοπαιχνίδι πλατφόρμας που αναπτύχθηκε και κυκλοφόρησε απλο την SNK στην Ιαπωνία το 1986 και παγκοσμίως το 1987. Θεωρείται sequel του παιχνιδιού "Athena", που κυκλοφόρησε ένα χρόνο νωρίτερα. Στο "Psycho Soldier" συνεχίζονται οι περιπέτειες της χαρακτήρα Athena. Η βρετανική Ocean Software έχει κυκλοφορήσει εκδοχές του παιχνιδιού για υπολογιστή, συγκεκριμένα για τα ZX Spectrum, Commodore 64 και Amstrad το 1987.
Okja

To Okja (κορεατικά: 옥자) είναι Νοτιοκορεατική-Αμερικανική περιπετειώδης ταινία δράσης του 2017, σε σκηνοθεσία Πονγκ Τσουν-χο. Το σενάριο γράφτηκε από τον Τζον Ρόνσον κι από τον Πονγκ Τσουν-χο, το οποίο βασίστηκε σε ιστορία του τελευταίου. Στην ταινία πρωταγωνιστούν Νοτιοκορεάτες ηθοποιοί όπως οι Αν Σο-χιον, Πιονγκ Χι-μπονγκ και Γιουν Τζ-μουν και ηθοποιοί από το Χόλιγουντ, όπως οι Τίλντα Σουίντον, Πολ Ντέινο, Τζέικ Τζίλενχαλ, Στίβεν Γιον, Λίλι Κόλινς, Σίρλι Χέντερσον, Ντέβον Μπόστικ και Τζιανκάρλο Εσποσίτο. Η μουσική της ταινίας γράφτηκε από τον Τζανγκ Τζε-ιλ, η δεύτερη του από δουλειές του Πονγκ. Η διανομή έγινε από τη Next Entertainment World στη Νότια Κορέα και από το Netflix παγκοσμίως. 

Η πλοκή ταινία αφορά ένα κορίτσι από μία επαρχία της Νότιας Κορέας, η οποία μεγάλωσε μαζί με ένα μεταλλαγμένο ζώο, ένα "σούπερ-γουρούνι". Το πρότζεκτ της εταιρείας που προχώρησε στη μετάλλαξη του ζώου αυτού ήταν δήθεν φιλοζωικού περιεχομένου κι αντί να σφάζονται ζωντανά, θα σφάζονταν μεταλλαγμένα, τα οποία θα είχαν και τέλεια ποιότητα. Τα όσα από αυτά δημιουργήθηκαν τα έστειλαν σε διάφορες αγροτικές περιοχές ανά τον κόσμο, με σκοπό να αναθρεφτούν και να σφαχτούν στην κατάλληλη ηλικία. Όμως, το προαναφερθέν κορίτσι δεν ήθελε να το δώσει γιατί είχε δεθεί υπερβολικά μαζί του, και μαζί με μία φιλοζωική οργάνωση (Animal Liberation Front) προσπαθούν το αποσοβήσουν, βρισκόμενοι ενάντια στις αρχές και στην εταιρεία, τη Mirando Corporation.

Η ταινία γυρίστηκε αρχικά στη Σεούλ, Νότια Κορέα, ενώ γυρίσματα έγιναν και στον Καναδά, από το 2016. Το έργο έκανε την πρεμιέρα της στο Φεστιβάλ Καννών, στις 19 Μαΐου 2017, κατόπιν κυκλοφόρησε στις Ηνωμένες Πολιτείες στις 28 Ιουνίου 2017 και την επόμενη μέρα και στη Νότια Κορέα. Η ταινία συναντήθηκε με ενθουσιασμό στο Φεστιβάλ, όχι όμως από την αρχή του, αφού ακούστηκαν μερικά γιουχαρίσματα, ενώ και οι κριτικές που την ακολούθησαν ήταν πολύ θετικές. Η ταινία υπήρξε υποψήφια για Χρυσή Σφαίρα, χωρίς να την κερδίσει. Εμπορικά, επίσης, η ταινία δεν υπήρξε ιδιαίτερα επιτυχημένη.
Ο χρυσός και ο τενεκές

Ο χρυσός και ο τενεκές είναι μια Ελληνική ηθογραφική ταινία παραγωγής του 1962 σε σενάριο και σκηνοθεσία του Ίωνα Νταϊφά βασισμένη στο ομώνυμο θεατρικό έργο των Νίκου Τσιφόρου και Πολύβιου Βασιλειάδη. Πρωταγωνιστούν οι Μίμης Φωτόπουλος, Μιράντα Κουνελάκη, Τζόλυ Γαρμπή, Παντελής Ζερβός και ο Ερρίκος Μπριόλας.
Κόμμα Δράσης και Αλληλεγγύης

Το Κόμμα Δράσης και Αλληλεγγύης είναι ένα φιλελεύθερο κεντροδεξιό πολιτικό κόμμα στη Μολδαβία. Ιδρύθηκε τον Μάιο του 2016 από την Μάγια Σάντου, η οποία μετά τις προεδρικές εκλογές του 2020 έγινε Προεδρίνα της Μολδαβίας.
Διεθνές Αεροδρόμιο Τζον Κ. Μανρό του Χάμιλτον

Το Διεθνές Αεροδρόμιο Τζον Κ. Μανρό του Χάμιλτον (αγγλικά: John C. Munro Hamilton International Airport), γνωστό μερικές φορές ως Διεθνές Αεροδρόμιο του Χάμιλτον του Τορόντο (αγγλικά: Toronto Hamilton International Airport), είναι ένα διεθνές αεροδρόμιο στο Χάμιλτον του Οντάριο στον Καναδά. Το αεροδρόμιο αποτελεί μέρος της συνοικίας του Μάουντ Χόουπ, 11 χλμ. νοτιοδυτικά του κέντρου του Χάμιλτον και 64 χλμ. νοτιοδυτικά του Τορόντο. Εξυπηρετεί την πόλη του Χάμιλτον και τις παρακείμενες περιοχές του Νότιου Οντάριο, συμπεριλαμβανομένης της Ευρύτερης Περιοχής του Τορόντο. Θεωρείται αντικαταστάτης του Διεθνούς Αεροδρομίου Πήρσον του Τορόντο.
Δήμος Ντεμπάρτσα

Ο Δήμος Ντεμπάρτσα ( ) είναι δήμος στο δυτικό μέρος της Βόρειας Μακεδονίας. Αποτελεί μέρος της Νοτιοδυτικής Στατιστικής Περιφέρειας. Έδρα του δήμου είναι το χωριό Μπέλτσιστα.
Δήμος Τσάσκα

Ο Δήμος Τσάσκα (; ) είναι δήμος στο κεντρικό μέρος της Βόρειας Μακεδονίας. Αποτελεί μέρος της Περιφέρειας Βάρνταρ. Τσάσκα ονομάζεται επίσης το χωριό στο οποίο βρίσκεται η έδρα του Δήμου Τσάσκα.
Erinaceidae

Οι Erinaceidae είναι οικογένεια θηλαστικών της τάξης των ευλιπότυφλων. Έχουν περιγραφεί 12 γένη με 43 είδη, τα οποία απαντούν στην Ευρώπη, στην Αφρική και στην Ασία. Είναι ζώα μικρά, πελματοβάμονα, με κοντά πόδια και πέντε δάχτυλα σε κάθε πόδι. Έχουν γενικά μυτερό ρύγχος, περισσότερο ή λιγότερο επίμηκες και μικρούς οφθαλμούς. Οι ερινακεΐδες χωρίζονται σε δύο υποοικογένειες που περιλαμβάνουν τους γύμνουρους και τους σκαντζόχοιρος αντίστοιχα, με τους δεύτερους να φέρουν χαρακτηριστικά αγκάθια στο τρίχωμά τους. Ο αριθμός των δοντιών τους ποικίλει από 36 έως 44. Το μήκος του σώματός τους κυμαίνεται από 10 έως 30 εκατοστά, ενώ το βάρος τους από 15 γραμμάρια έως επάνω από ένα κιλό. Τα ενδιαιτήματα των σκαντζόχοιρων περιλαμβάνουν δάση, αγρωστολίβαδα, ερήμους και αστικά πάρκα ενώ οι γύμνουροι περιορίζονται σε υγρά δάση και λιβάδια.
Φεοδώρα της Σαξονίας-Μάινιγκεν

:"Να μη συγχέεται με την εξαδέλφη της Φεντόρα της Σαξονίας-Μάινινγκεν (1890-1972)."

Η Πριγκίπισσα Φεοδώρα της Σαξονίας-Μάινιγκεν ("Feodora von Sachsen-Meiningen", 12 Μαΐου 1879 - 26 Αυγούστου 1945) γεννήθηκε στο Πότσδαμ, το μοναδικό παιδί του Βερνάρδου Γ΄, Δούκα της Σαξονίας-Μάινιγκεν και της συζύγου του, πριγκίπισσας Καρλόττας της Πρωσίας, (μεγαλύτερης κόρης του Φρειδερίκου Γ΄ της Πρωσίας, και της Βικτωρίας, Βασιλικής Πριγκίπισσας). Η Φεοδώρα ήταν το πρώτο δισέγγονο της Βασίλισσας Βικτωρίας του Ηνωμένου Βασιλείου.
Άννα Τουμάρκιν

Η Άννα Τουμάρκιν (λευκορωσικά: "А́нна-Э́стер Паўлаўна Тума́ркін", 16 Φεβρουαρίου 1875 - 7 Αυγούστου 1951) ήταν Ρωσίδα, πολιτογραφημένη ως Ελβετίδα ακαδημαϊκός, η οποία ήταν η πρώτη γυναίκα που έγινε καθηγητής της φιλοσοφίας στο Πανεπιστήμιο της Βέρνης. Ήταν, επίσης, η πρώτη γυναίκα καθηγήτρια που της επετράπη να εξετάζει υποψηφίους για πτυχίο και διδακτορικό. Καθώς επίσης και η πρώτη γυναίκα, γενικά στην Ευρώπη, που ήταν μέλος Πανεπιστημιακού Συμβουλίου. Γεννήθηκε στην Ντούπροβα της Ρωσικής Αυτοκρατορίας, μητέρα της ήταν η Σοφία και πατέρας της ο Πολιτέι Μοίσεβιτς Τουμάρκιν. Ο πατέρας ήταν έμπορος στη Βεσσαραβία, γεγονός που του έδινε κάποιο κύρος. Ως Εβραίος, δεν ήθελε να τα παιδιά του να μάθουν ρωσικά, τα οποία όμως πτυχίο και στα ρωσικά και στα γερμανικά. Αργότερα η οικογένεια μετακόμισε στο Κισινάου, εκεί η Άννα αποφοίτησε από γυμνάσιο θηλέων.

Κατόπιν μετακόμισε στην Ελβετία, διότι δεν μπορούσε να εισέλθει σε ρωσικό πανεπιστήμιο. Τρία χρόνια μετά την ένταξη της στο Πανεπιστήμιο της Βέρνης, έλαβε και το διδακτορικό της. Αργότερα συνέχισε τις σπουδές της και στο Βερολίνο. Το 1905, έγινε η πρώτη γυναίκα λέκτορας του Πανεπιστημίου της Βέρνης, ενώ τον επόμενο χρόνο έγινε επίτιμος καθηγητής, ξανά μια πρωτιά για το πανεπιστήμιο. Το 1912, συγκατοικούσε με τη Άιντα Χοφ, μια σπουδαία ιατρό. Περί το 1918, το Κισινάου, άνηκε πλέον στην Βασίλειο της Ρουμανίας, με την Άννα να ζητά ελβετική υπηκοότητα και να τη λαμβάνει το 1921. Η Χοφ, πρωτοπόρος κι αυτή για τις γυναίκες στην Ευρώπη, ήταν η μόνη που κατείχε δικό της αυτοκίνητο στη Βέρνη. Οι δυο τους θα κάνουνε αρκετά ταξίδια με αυτό ακόμα και στο εξωτερικό, όπως στην Ελλάδα. Η Χοφ που ήταν υπέρμαχος των γυναικείων δικαιωμάτων, έπεισε την Τουμάρκιν να γίνει κι αυτή ακτιβίστρια. Το 1928, συμμετείχε για πρώτη φορά Ελβετική Έκθεση Περί Γυναικείας Εργασίας. Την ίδια χρονιά κυκλοφόρησε το "Ein Blick in das Geistesleben der Schweizer Frauen" και το "Das Stimmrecht der Frauen", εξετάζοντας τη θέση της γυναίκες στην Ελβετία. 

Κατά την περίοδο που ακολούθησε συνάντησε πολλά προβλήματα με τις πολιτικές εξελίξεις, ειδικότερα η οικογένεια της που διέμενε πίσω στην πατρίδα. Το 1937, όταν οι δύο γυναίκες πήγαν ξανά πίσω, κόλλησαν εκεί. Την ίδια χρονιά, έλαβε το βραβείο "Theodor Kocher". Τη δεκαετία 1930-40 άρχισε να εκδίδει αρκετά έργα τα οποία αφορούν το ρωσικό πολιτισμό και ιστορία και πώς αυτός είχε επηρεάσει την ελβετική κοινωνία. Το Ολοκαύτωμα, της στέρησε πολλούς φίλους και συγγενείς, ξεκινώντας να επηρεάζει και την υγεία της. Το 1943, αποσύρθηκε, αφού άρχισε να έχει δείγματα ελεφαντίασης. Η Χοφ προσπάθησε να τη βοηθήσει κατ'οίκον, αλλά εκείνη αρνήθηκε και χειροτέρεψε. Απεβίωσε το 1951, με τη Χοφ, να μην αντέχει τον χαμό της Άννα και να πεθαίνει κι αυτή έναν χρόνο αργότερα. Τον Φεβρουάριο του 2000, ο διπλανός δρόμος από εκεί που βρισκόταν το Πανεπιστήμιο Βέρνης, πήρε το όνομά της. Το 2014, κυκλοφόρησε το βιβλίο "Pionnières de la Suisse moderne: Des femmes qui ont vécu la liberté", το οποίο τιμούσε της γυναίκες πρωτοπόρους, συμπεριλαμβάνοντας και τη Τουμάρκιν.
Βρέχει Κεφτέδες

Το Βρέχει Κεφτέδες (αγγλικά: "Cloudy with a Chance of Meatballs") είναι αμερικάνικη οικογενειακή κωμωδία κινουμένων σχεδίων με υπολογιστή του 2009, με παραγωγό την Sony Pictures Animation, διανομέα την Columbia Pictures. Κυκλοφόρησε στις 18 Σεπτεμβρίου 2009. Η ταινία είναι ελαφρώς βασισμένη στο παιδικό βιβλίο με το ίδιο όνομα των Τζούντι και Ρον Μπάρετ.

Η ταινία έχει τις φωνές των Μπιλ Χέιντερ, Άννα Φάρις, Νιλ Πάτρικ Χάρις, Τζέιμς Κάαν, Μπρους Κάμπελ, Άντι Σάμπεργκ, Mr. T., Μπόμπ'ε Τζ. Τόμσον, Μπέντζαμιν Μπρατ, Αλ Ρόκερ, Λόρεν Γκράχαμ και Γουίλ Φόρτε. Γράφτηκε και σκηνοθετήθηκε από τον Φιλ Λόρντ και τον Κρις Μίλερ, που είναι και οι δύο τους γνωστοί για τις τηλεοπτικές σειρές κινουμένων σχεδίων "Clone High", όπου πρωταγωνίστησε ο Φόρτε.

Η ταινία έλαβε πολύ θετικές κριτικές, και ήταν μια μέτρια επιτυχία του box office, κερδίζοντας 243 εκατομμύρια δολάρια παγκοσμίως. Μια συνέχεια "Cloudy with a chance of Meatballs" ("Βρέχει Κεφτέδες 2") κυκλοφόρησε στην Ελλάδα στις 24 Οκτωβρίου 2013.
Μοντέστ Μουσόργκσκι

Ο Μοντέστ Μουσόργκσκι (ρωσικά: "Модест Петрович Му́соргский", η ακριβής προφορά σύμφωνα με το ΔΦΑ είναι [mɐˈdʲest ˈmusərkskʲɪj], Κάρεβο, 21 Μαρτίου 1839 – Αγία Πετρούπολη, 28 Μαρτίου 1881) ήταν Ρώσος συνθέτης, μέλος της περίφημης Ομάδας των Πέντε. Υπήρξε ένας από τους καινοτόμους της εθνικής μουσικής της Ρωσίας κατά τη Ρομαντική περίοδο, για την οποία αγωνίστηκε σκληρά, αψηφώντας -αρκετές φορές με εμφατικό τρόπο- τους καθιερωμένους κομφορμισμούς της εποχής του, σχετικά με την έντεχνη Δυτική μουσική.

Τα -σχετικά λιγοστά- έργα του είναι εμπνευσμένα από την ιστορία και τις παραδόσεις της πατρίδας του, γεμάτα δύναμη, εσωτερική νοσταλγία και τρυφερότητα και, αντικατοπτρίζουν την «ψυχή» του μέσου Ρώσου της εποχής. Τα γνωστότερα έργα του είναι η όπερα Μπορίς Γκοντουνόφ, το έργο για πιάνο Εικόνες από μια Έκθεση και το αριστουργηματικό συμφωνικό ποίημα Νύχτα Στο Φαλακρό Βουνό.

Για πολλά χρόνια, τα έργα του Μουσόργκσκι ήσαν γνωστά από τις μεταγραφές τους από άλλους συνθέτες. Σήμερα καταβάλλεται προσπάθεια να αποδοθεί ο χαρακτήρας τους μέσα από τις πρώτες, «απείραχτες» παρτιτούρες, στην αυθεντική τους μορφή.
Strong Arm of the Law

Το Strong Arm of the Law είναι ο τρίτος δίσκος του βρετανικού χέβι μέταλ συγκροτήματος Saxon, ο οποίος ηχογραφήθηκε στα "Ramport Studios" του Λονδίνου και κυκλοφόρησε στις 1 Σεπτεμβρίου 1980.

Ο δίσκος συνέχισε την επιτυχία του προηγούμενου άλμπουμ των Saxon, "Wheels of Steel", αφού έγινε χρυσός και παρέμεινε στα τσαρτ για 13 εβδομάδες, φθάνοντας ως την ενδέκατη θέση στη Μεγάλη Βρετανία. Το ομώνυμο κομμάτι του δίσκου κυκλοφόρησε σε μορφή 7" σινγκλ, το Νοέμβριο του 1980. Οι στίχοι του τραγουδιού "Dallas 1 PM" αναφέρονται στη δολοφονία του προέδρου των Ηνωμένων Πολιτειών, Τζον Φιτζέραλντ Κένεντι.
Λέων Β΄ της Αρμενίας

Ο Λέων Β΄ της Αρμενίας (Αρμενικά ː "Լեւոն Ա Մեծագործ", 1150 - 2 Μαΐου 1219), ήταν ο δέκατος Πρίγκιπας του Αρμενικού βασιλείου της Κιλικίας ή "Πρίγκιπας των Βουνών" (1187 - 1198) και ο πρώτος Βασιλιάς του Αρμενικού βασιλείου της Κιλικίας (1198 - 1219). Μερικοί ιστορικοί τον καταγράφουν σαν "Λέων Α΄ ο Μεγαλοπρεπής" επειδή ήταν ο πρώτος βασιλιάς. Ο Λέων Β΄ ήταν δεύτερος γιος του Στέφανου της Αρμενίας και της Ρίτας του Μπαμπερόν, ο πατέρας του ήταν δεύτερος γιος του Λέων Α΄ της Αρμενίας και η μητέρα του ήταν κόρη του Σεμπάντ, λόρδου του Μπαμπερόν. H Αρμενία έγινε με τον Λέων ενοποιημένο βασίλειο με τεράστιο ρόλο στις πολιτικές υποθέσεις. Ο Λέων Β΄ είχε στενές σχέσεις με τους Λατίνους που συμμετείχαν στην Γ΄ Σταυροφορία, τους παρείχε τρόφιμα, ζώα και κάθε είδους βοήθεια, το βασίλειο του επεκτάθηκε από την Ισαυρία μέχρι τα βουνά Αμάνους.

Την διετία 1194 - 1195 λίγο πριν γίνει βασιλιάς ένωσε την Αρμενική Αποστολική Εκκλησία με την Ρώμη. Η στέψη του έγινε αμέσως μετά την υπογραφή της Ένωσης, η τελετή έγινε στην εκκλησία της Αγίας Σοφίας στην Ταρσό (6 Ιανουαρίου 1198). Η άνοδος του στον θρόνο της Κιλικίας σαν πρώτου μονάρχη του Αρμενικού βασιλείου της Κιλικίας έφερε την ρήξη των δεσμών της Αρμενικής εκκλησίας με την Βυζαντινή Αυτοκρατορία δημιουργώντας νέους ισχυρούς δεσμούς με την δύση. Με τις διπλωματικές του ικανότητες απέκτησε φιλίες με όλους τους Ευρωπαίους ηγεμόνες, δημιούργησε σχέσεις με τους Ιωαννίτες Ιππότες και το Τευτονικό Τάγμα που τους έκανε σημαντικές παραχωρήσεις.
Ο Λέων Β΄ είχε μεγαλεπήβολα οράματα να κατακτήσει το Πριγκιπάτο της Αντιόχειας με όλες τις βορειοανατολικές Μεσογειακές ακτές. Η εφαρμογή των σχεδίων του ξεκίνησε με την κατάκτηση του κάστρου του Μπάργκας που είχε εγκαταλείψει ο Μαμελούκος σουλτάνος Σαλαντίν (1194). Ο μεγαλύτερος θρίαμβος ακολούθησε στις αρχές του 1216 όταν με μεγάλο στρατό κατέλαβε την Αντιόχεια, τοποθέτησε στην διοίκηση της πόλης τον μικρανεψιό του Ραϋμόνδο Ρουπέν που παρέμεινε μέχρι τον θάνατο του Λέων. Ο Λέων Β΄ έκανε ταχύτατο μετασχηματισμό της αυλής του σύμφωνα με τα Φραγκικά πρότυπα, τα παλιά Αρμένικα ονόματα αντικαταστάθηκαν με Λατινικά και έγινε αλλαγή των αξιωμάτων στα πρότυπα των Φράγκων.
Το εμπόριο αναπτύχθηκε σε μεγάλο βαθμό, παραχώρησε σημαντικά προνόμια στην Γένοβα, την Βενετία και την Πίζα. Τα διατάγματα ρύθμιζαν την φοροαπαλλαγή των Ιταλών εμπόρων με αντάλλαγμα να του παρέχουν υπηρεσίες. Εγκαταστάθηκαν με την βοήθεια του σημαντικές εμπορικές κοινότητες Ιταλών στην Ταρσό, τα Άδανα και την Μοψουεστία, οι Ιταλοί έμποροι έγιναν η σημαντικότερη πηγή εσόδων για το Αρμενικό Βασίλειο της Κιλικίας.
Τρούμπα '67

Το Τρούμπα '67 είναι ελληνική δραματική ταινία του 1967, σε σκηνοθεσία Γρηγόρη Γρηγορίου. Το σενάριο το έγραψε ο Πάνος Κοντέλλης. Πρωταγωνιστούν οι Γιώργος Φούντας, Καίτη Θεοχάρη και Μπέτυ Αρβανίτη.
Νόμος και Δικαιοσύνη

Το Νόμος και Δικαιοσύνη (πολ. "Prawo i Sprawiedliwość") είναι πολωνικό εθνικό συντηρητικό πολιτικό κόμμα, το οποίο είναι το κυβερνών κόμμα της Πολωνίας..

Το κόμμα ιδρύθηκε το 2001 από τους δίδυμους αδερφούς Λεχ και Γιαροσλάβ Κατσίνσκι ύστερα από διάσπαση της Εκλογικής Δράσης Αλληλεγγύης και με τη συμμετοχή της χριστιανοδημοκρατικής Συμφωνίας Κέντρου. Το κόμμα κέρδισε τις εκλογές του 2005, με τον Λεχ Κατσίνσκι να γίνεται πρόεδρος και τον Γιάροσλαβ Κατσίνσκι να γίνεται πρωθυπουργός της χώρας μέχρι το 2007, οπότε και το κόμμα βγήκε δεύτερο μετά την Πολιτική Πλατφόρμα. Ορισμένα ηγετικά στελέχη του κόμματος, μεταξύ αυτών και ο Λεχ Κατσίνσκι, σκοτώθηκαν στην συντριβή αεροσκάφους στο Σμόλενσκ το 2010.

Το πρόγραμμα βασίζεται στις αρχές κατά της διαφθοράς και στον συντηρητισμό, καθώς και στην αρχή του νόμου και της τάξης. Τάσσεται υπέρ του οικονομικού παρεμβατισμού, ενώ διατηρεί και μία κοινωνικά συντηρητική στάση με την οποία πλησίασε περισσότερο την Καθολική Εκκλησία. Η καθολική-εθνικιστική πτέρυγα του κόμματος αποχώρησε από αυτό και ίδρυσε το 2011 το κόμμα Ενωμένη Πολωνία. Το κόμμα είναι ήπια ευρωσκεπτικιστικό, ενώ είναι μέλος της αντι-φεντεραλιστικής Συμμαχίας Συντηρητικών και Μεταρρυθμιστών στην Ευρώπη.

Στις βουλευτικές εκλογές του 2015 αναδείχθηκε νικητής και κέρδισε αυτοδυναμία.
Claymore

Το Claymore (ιαπωνικά: クレイモア, Χέπμπορν: "Kureimoa") είναι ιαπωνική σειρά manga σκοτεινής φαντασίας και τρόμου που γράφτηκε και εικονογραφήθηκε από τον Νοριχίρο Γιάγκι. Εκδιδόταν από το Μάιο του 2001 ως τις 4 Δεκεμβρίου του 2014 στα περιοδικά "Monthly Shōnen Jump" (Μάιος 2001-Ιούνιος 2007), "Weekly Shōnen Jump" (Ιούνιος 2007-Οκτώβριος 2007) και "Jump Square" (Νοέμβριος 2007-Δεκέμβριος 2014).

Έχει μεταφερθεί στην τηλεόραση με τη μορφή anime από τα Madhouse Studios σε σκηνοθεσία Χιρογιούκι Τανάκα. Αποτελείται από συνολικά 26 επεισόδια, τα οποία προβλήθηκαν από τις 4 Απριλίου έως τις 26 Σεπτεμβρίου του 2007. Μέχρι τον Φεβρουάριο του 2008, το anime κυκλοφόρησε στην Ιαπωνία σε από την Avex Trax σε επτά DVD, το κάθε ένα περιέχοντας τρία επεισόδια. Από τις 14 Οκτωβρίου του 2008 μέχρι τις 14 Ιουλίου του 2009, η σειρά κυκλοφόρησε στις ΗΠΑ σε μορφή DVD από την Funimation.

Στις 16 Φεβρουαρίου του 2010, η Funimation κυκλοφόρησε ένα πακέτο με την πλήρη σειρά σε μορφή Blu-ray ενώ, στις 30 Ιανουαρίου του 2017, η βρετανική Anime Limited κυκλοφόρησε την Limited Collector's Blu-ray edition της σειράς.
Πρωτάθλημα ποδοσφαίρου Ρωσίας 2000

Το Πρωτάθλημα ποδοσφαίρου Ρωσίας 2000 (ρωσικά: Чемпионат России по футболу 2000) ήταν το 9ο Πρωτάθλημα Ρωσίας στην ιστορία του θεσμού. Διεξήχθη από τις 24 Μαρτίου μέχρι τις 12 Νοεμβρίου 2000. Πρωτάθλητρια αναδείχθηκε η Σπαρτάκ Μόσχας.
Λορίν

Η Λορίν Ζινέμπ Νόρα Ταλχαουί ("Lorine Zineb Nora "Loreen" Talhaoui", 16 Οκτωβρίου 1983), γνωστή με το σκηνικό όνομα Λορίν, είναι Σουηδή ποπ τραγουδίστρια και μουσικός παραγωγός. Εκπροσώπησε τη Σουηδία στον διαγωνισμό τραγουδιού της Eurovision 2012 στο Μπακού του Αζερμπαϊτζάν, με το τραγούδι της "Euphoria", και κέρδισε το διαγωνισμό με 372 βαθμούς. Στο Διαγωνισμό Τραγουδιού της Eurovision 2013, στη σουηδική πόλη Μάλμε, η Λορίν τραγούδησε τόσο στον ημιτελικό όσο και στον τελικό.
Κυβέρνηση Μίρκο Τσβέτκοβιτς 2008

Η Κυβέρνηση Μίρκο Τσβέτκοβιτς 2008 ("σερβικά : Прва Влада Мирка Цветковића ή Prva vlada Mirka Cvetkovića"), ήταν κυβέρνηση της Δημοκρατίας της Σερβία από τις 7 Ιουλίου 2008 μέχρι τον Μάρτιο του 2011 και αντικατέστησε την Κυβέρνηση Βόισλαβ Κοστούνιτσα 2007. 

Μετά την πολιτική κρίση που προκλήθηκε από την ανακήρυξη της ανεξαρτησίας του Κοσσυφοπεδίου, ο πρώην πρόεδρος της κυβέρνησης Βόισλαβ Κοστούνιτσα, υπέβαλε την παραίτησή του. Από τις πρόωρες βουλευτικές εκλογές διεξήχθησαν στις 11 Μαΐου 2008 ο Μίρκο Τσβέτκοβιτς διορίστηκε πρόεδρος της κυβέρνησης της δημοκρατίας της Σερβίας από τον πρόεδρο Μπόρις Τάντιτς στις 27 Ιουνίου 2008. Η κυβέρνησή του εξελέγη από την Εθνοσυνέλευση (Σερβική βουλή) στις 7 Ιουλίου 2008. Η κυβέρνηση βασίστηκε από το Δημοκρατικό κόμμα, το κόμμα G17 Plus, το Σερβικό κίνημα Ανανέωσης με την ονομασία "συνασπισμός Σοσιαλιστικό κόμμα της Σερβίας - Ενωμένη Σερβία - κόμμα ενωμένων συνταξιούχων Σερβίας", καθώς και μέλη της εθνικές μειονότητες.

Στα τέλη Ιανουαρίου του 2011 ο υπουργός υγείας Τόμιτσα Μιλοσαβλίεβιτς μέλος του κόμματος G17 Plus παραιτήθηκε από την κυβέρνηση, δήθεν για προσωπικούς λόγους και αντικαταστάθηκε από τον Ζόραν Στάνκοβιτς. Τον Φεβρουάριο η εντεινόμενη πολιτική διαφωνία μεταξύ του Μίρκο Τσβέτκοβιτς και του αναπληρωτή πρωθυπουργού Μλάνταν Ντίνκιτς [3], μέλος του κόμματος G17 , οδήγησε σε διαδικασία αποπομπής από την κυβέρνηση του Ντίνκιτς ο οποίος επέλεξε να παραιτηθεί, από αλληλεγγύη παραιτήθηκε και ο υπουργός εθνικού σχεδίου επενδύσεων Βερίκα Καλάνοβιτς ενώ τα υπόλοιπα μέλη της κυβέρνησης που ανήκουν στο κόμμα G17 επέλεξαν να παραμείνουν στη κυβέρνηση. Τον Μάρτιο του 2011 ο Μίρκο Τσβέτκοβιτς αποφάσισε μια πλήρη αναμόρφωση της κυβέρνησης αλλάζοντας το όνομα ορισμένων υπηρεσιών και τη λειτουργία των περισσότερων υπουργείων.

Στις 7 Ιουλίου 2008 σε μια ομιλία του στη γενική συνέλευση ο Μίρκο Τσβέτκοβιτς έθεσε τις προτεραιότητες της κυβέρνησης: μια δέσμευση έναντι ενός ευρωπαϊκού μέλλοντος για τη Σερβία, η μη αποδοχή της ανεξαρτησίας της επαρχίας Κοσσυφοπέδιο και Μετόχια, η ανάγκη για την ενίσχυση της οικονομίας, την ενίσχυση της κοινωνικής ευθύνης της κυβέρνησης, πρόσθετες προσπάθειες για την καταπολέμηση του εγκλήματος και της διαφθοράς, ο σεβασμός του διεθνούς δικαίου. Επόμενη κυβέρνηση είναι η Κυβέρνηση Ίβιτσα Ντάτσιτς 2012.
Γκέιτσχεντ ΦΚ

Η Γκέιτσχεντ ΦΚ (αγγλικά: "Gateshead F.C.") είναι αγγλική ποδοσφαιρική ομάδα από το Γκέιτσχεντ. Η ομάδα συμμετέχει στην Κόνφερενς Πρέμιερ, το 5ο επίπεδο του ποδοσφαιρικού πρωταθλήματος Αγγλίας.
Οι Αδιάφθοροι

Οι Αδιάφθοροι (αγγλικά: "The Untouchables") είναι αμερικανική ταινία παραγωγής 1987 σε σκηνοθεσία του Μπράιαν Ντε Πάλμα και σε σενάριο του Ντέιβιντ Μάμετ. Είναι βασισμένη στο ομώνυμο βιβλίο και πρωταγωνιστούν οι Κέβιν Κόστνερ, Σον Κόνερι, Τσαρλς Μάρτιν Σμιθ, Άντι Γκαρσία και Ρόμπερτ Ντε Νίρο. Η ταινία αφηγείται τα αληθινά γεγονότα που συνέβησαν στο Σικάγο την εποχή της ποτοαπαγόρευσης στις ΗΠΑ και περιγράφει την προσπάθεια του πράκτορα Έλιοτ Νες και των συνεργατών του να οδηγήσουν τον διαβόητο κακοποιό Αλ Καπόνε στη φυλακή.

Η ταινία έλαβε 4 υποψηφιότητες για Όσκαρ και κέρδισε το βραβείο Β' Ανδρικού Ρόλου για τον Σον Κόνερι.
Ακροκανθόσαυρος

Ο Ακροκανθόσαυρος ("Acrocanthosaurus") είναι γένος θηριοπόδου δεινοσαύρου το οποίο έζησε στη σημερινή Βόρεια Αμερική κατά την διάρκεια του Άπτιου και πρώιμου Άλβιου σταδίου του Πρώιμου Κρητιδικού. Όπως τα περισσότερα γένη δεινοσαύρων, ο Ακροκανθόσαυρος περιέχει μόνο ένα είδος, το Acrocanthosaurus atokensis. Τα απολιθωμένα κατάλοιπά του βρίσκονται κυρίως στις πολιτείες των ΗΠΑ, Οκλαχόμα και Τέξας. Ωστόσο δόντια που έχουν αποδοθεί στον Ακροκανθόσαυρο έχουν βρεθεί και ανατολικότερα, στο Μέριλαντ.

Ο Ακροκανθόσαυρος ήταν δίποδος θηρευτής. Όπως υποδεικνύεται από το όνομά του, είναι περισσότερο γνωστός για τις ακανθώδεις αποφύσεις σε πολλούς από τους σπονδύλους του, οι οποίες κατά πάσα πιθανότητα υποστήριζαν μία σειρά από μύες στον λαιμό, την πλάτη και τους γοφούς του ζώου. Ο Ακροκανθόσαυρος ήταν ένα από τα μεγαλύτερα θηριόποδα, φτάνοντας τα 12 μέτρα σε μήκος και ζυγίζοντας έως και 6,17 τόνους. Μεγάλα αποτυπώματα από θηριόποδα που έχουν βρεθεί στο Τέξας ενδέχεται να ανήκουν σε Ακροκανθόσαυρους, ωστόσο δεν υπάρχει άμεση σύνδεση με σκελετικά κατάλοιπα.

Πρόσφατες ανακαλύψεις έχουν αποσαφηνίσει πολλές λεπτομέρειες της ανατομίας τους, επιτρέποντας σε εξειδικευμένες μελέτες να εστιαστούν στην εγκεφαλική του δομή και την λειτουργία των μπροστινών του άκρων. Ωστόσο υπάρχουν ακόμη διαφωνίες ως προς τις εξελικτικές του σχέσεις, καθώς κάποιοι επιστήμονες τον ταξινομούν στους αλλοσαυρίδες, ενώ άλλοι στους καρχαροδοντοσαυρίδες. Ο Ακροκανθόσαυρος ήταν το μεγαλύτερο θηριόποδο στο οικοσύστημά του και κατά πάσα πιθανότητα ήταν κορυφαίος θηρευτής που κυνηγούσε πιθανώς μεγάλα σαυρόποδα και ορνιθόποδα.
Dropbox

μικρογραφία|δεξιά|Το λογότυπο της υπηρεσίας
Το Dropbox είναι μια εφαρμογή αποθηκευτικού νέφους ή με άλλα λόγια μια υπηρεσία που επιτρέπει την αποθήκευση, τον συγχρονισμό και την κοινή χρήση αρχείων μεταξύ διαφορετικών συσκευών που ο χρήστης έχει επιλέξει να συνδέσει στο λογαριασμό του. Η υπηρεσία προσφέρει από 2GB έως 16GB δωρεάν αποθηκευτικού χώρου ενώ είναι διαθέσιμη σε Windows, Mac, Linux, iPhone, iPad, Android και BlackBerry.
Σάλτσαχ

μικρογραφία|Ο ποταμός Σάλτσαχ στο Λάουφεν της Γερμανίας
Ο Σάλτσαχ (αυστριακή προφορά - Ζάλτσαχ σε γερμανική προφορά, γερμ. "Salzach") είναι ποταμός της Αυστρίας και της Γερμανίας. Είναι δεξιός παραπόταμος του Ινν και έχει μήκος 225 χλμ.

Το όνομά του ποταμού προέρχεται από τη γερμανική λέξη Σαλτς (Salz) που σημαίνει αλάτι. Μέχρι τον 19ο αιώνα η μεταφορά αλατιού στον ποταμό αποτελούσε σημαντικό μέρος της τοπικής οικονομίας.

Είναι ο κύριος ποταμός της αυστριακής πολιτείας του Σάλτσμπουργκ. H πηγή του βρίσκεται στις Άλπεις του Κίτσμπυελ κοντά στο Κριμλ, στο δυτικό Σάλτσμπουργκ. Ο ποταμός αρχικά στραγγίζει αλπικά λιβάδια σε υψόμετρο 2.300 μέτρων, ανάμεσα στο Κριμλ και το σύνορο της πολιτείας, 3 με 5 χλμ βόρεια του περάσματος Γκέρλος στις πλαγιές του Σάλτσαχγκαϊερ και του Σβέμπενκοπφ.

Από εδώ ρέει ανατολικά μέχρι το Σβάρτσαχ ιμ Πόνγκαου και μετά στρέφεται προς τα βόρεια και διέρχεται από τις πόλεις Χαλάιν και Σάλτσμπουργκ. Έπειτα σχηματίζει το σύνορο ανάμεσα στη Βαυαρία (Γερμανία) και την Αυστρία για περίπου 70 χλμ. Πόλεις σε αυτό το τμήμα του ποταμού είναι οι Λάουφεν, Τίτμονινγκ και Μπουργκχάουζεν. Ο ποταμός ενώνεται με τον Ινν κοντά στο Μπράουναου.
Ίσεν

Ο Ίσεν είναι μικρός ποταμός στην ΝΑ Βαυαρία της Γερμανίας. Πηγάζει κοντά στο Λάκεν (στην κοινότητα Μύλντορφ) και διαρρέει την κοιλάδα Ίσεν στην συνέχεια. Έπειτα διασχίζει τα χωριά Ίσεν, Λένγκντορφ και Μάιτενμπετ στον δήμο Έρντινγκ. Μετά επιστρέφει στον δήμο Μύλντορφ και διασχίζει τις πόλεις Σβίντεγκ, Άμπφινγκ, Μέτενχαϊμ, Μύλντορφ και Ερχάρτινγκ. Τελικά εκβάλλει στον Ινν στον δήμο Βίνχερινγκ έχοντας διανύσει απόσταση 76 χλμ.

Η κοιλάδα Ίσεν, με τους ποταμούς της,είναι μια ειδική περιοχή διατήρησης (Fauna-Flora-Habitat-Richtlinie or FFH) και απειλείται από την κατασκευή του αυτοκινητόδρομου Α 94.

Το νερό του ποταμού είναι εξαιρετικά μολυσμένο. Οι παραπόταμοι του είναι οι Λάπαχ, Ορνάουμπαχ, Κάγκνμπαχ και Γκόλνταχ.
ΦΚ Ουτρέχτη

Η ΦΚ Ουτρέχτη (ολλανδικά: "FC Utrecht") ή απλά Ουτρέχτη είναι ολλανδικός σύλλογος που εδρεύει στην Ουτρέχτη της Ολλανδίας.
Φιλς

Ο Φιλς είναι ποταμός στη Βαυαρία της Γερμανίας, δεξιός παραπόταμος του Δούναβη. Δημιουργείται από την ένωση δύο ποταμών,του Κλάινε Φιλς και του Γκρόσε Φιλς στο Γκέρζεν. Έχει μήκος 68 χλμ (102 μαζί με τον Γκρόσε Φιλς). Ρέει προς τα ανατολικά διαρρέοντας μια περιοχή με μικρές πόλεις, όπως το Άχαμ, το Φρόντενχαουσεν, το Μάρκλκοφεν, το Ράισμπαχ, το Άιχενντορφ και το Άλντερσμπαχ. Εκβάλλει στον Δούναβη στην πόλη Φιλσχόφεν.



Κατηγορία:Παραπόταμοι του Δούναβη
Κατηγορία:Ποταμοί της Βαυαρίας
Σέριε Β

Η Σέριε Β (ιταλικά: "Serie B", ) είναι η δεύτερη τη τάξει κατηγορία ποδοσφαίρου στην Ιταλία. Αποτελείται από 22 ομάδες και διευθύνεται από τη Λέγκα Σέριε Β (LNPB), από τον Ιούλιο του 2010. Έως τότε, την διαχειριζόταν η Λέγκα Κάλτσιο (LNP), που ήταν υπεύθυνη και για την Σέριε Α.
Nimrod

To Nimrod είναι το πέμπτο στούντιο άλμπουμ από τo αμερικάνικο πανκ ροκ συγκρότημα Green Day, που κυκλοφόρησε στις 14 Οκτωβρίου 1997 μέσω της Reprise Records. Η μπάντα άρχισε τις εργασίες της για το άλμπουμ στον απόηχο της ακύρωσης της ευρωπαϊκής περιοδείας τους μετά την κυκλοφορία του Insomniac (1995). Η ηχογράφηση έγινε στο Conway Studios του Λος Άντζελες. Το άλμπουμ γράφτηκε με την πρόθεση της δημιουργίας στερεών τραγουδιών, σε αντίθεση με ένα συνεκτικό άλμπουμ. Ως αποτέλεσμα, το Nimrod μνημονεύεται για τη μουσική ποικιλομορφία και τον πειραματισμό του, και περιέχει στοιχεία folk και rock, surf και ska. Στα λυρικά θέματα που συζητήθηκαν στο άλμπουμ περιλαμβάνεται η ωριμότητα, η προσωπική σκέψη, και η πατρότητα.
Το άλμπουμ έφτασε στο νούμερο 10 του Billboard και έχει πιστοποιηθεί διπλά πλατινένιο από την Recording Industry Association of America (RIAA). Επίσης, το άλμπουμ πιστοποιήθηκε τριπλά πλατινένιο στην Αυστραλία και διπλά πλατινένιο στον Καναδά. Το Nimrod έλαβε γενικά θετικές κριτικές και οι κριτικοί εγκωμίασαν τον Μπίλι Τζο Άρμστρονγκ γιά τους στίχους του. Το άλμπουμ περιείχε την ακουστική επιτυχία "Good Riddance (Time of Your Life)", η οποία εμφανίστηκε σε πολλές εκδηλώσεις ποπ κουλτούρας, όπως το φινάλε της κωμικής σειράς Seinfeld το 1998. Για την προώθηση του άλμπουμ, οι Green Day ξεκίνησαν ένα εκτεταμένο πρόγραμμα περιοδείας. Το Nimrod έχει πουλήσει πάνω από 10 εκατομμύρια αντίτυπα παγκοσμίως.
Ραφαήλ Ντενόγιας

Ο Ραφαήλ Ντενόγιας (μερικές φορές και "Ραφαέλο Ντενόγιας", Αθήνα, 1914 ή – 1983 ή 1996) ήταν Έλληνας ηθοποιός και τενόρος.
Transformers 3

Transformers 3 (πρωτότυπος τίτλος "Transformers: Dark of the Moon") είναι μια αμερικανική ταινία δράσης και επιστημονικής φαντασίας παραγωγής 2011, βασισμένη στα παιχνίδια Transformers, με σκηνοθέτη τον Μάικλ Μπέι και εκτελεστικό παραγωγό τον Στίβεν Σπίλμπεργκ. Είναι η συνέχεια (sequel)της δεύτερης ταινίας "" (Transformers:Revenge of the Fallen) και είναι το τρίτο μέρος της σειράς ταινιών "Transformers". Η ταινία χρονικά διαδραματίζεται τρία έτη μετά τα γεγονότα της δεύτερης ταινίας, όπου τα Ότομπορτς, κατά την διάρκεια της συνεργασίας τους με την στρατιωτική ομάδα NEST, ανακαλύπτουν μια κρυφή εξωγήινη τεχνολογία,την οποία κατέχουν οι άνθρωποι, η οποία εντοπίστηκε από τους ομάδα του Απόλλων 11 στην Σελήνη, πριν από 42 έτη. Ωστόσο, οι Ντισέπτικονς σχεδιάζουν να χρησιμοποιήσουν αυτήν την τεχνολογία για να υποδουλώσουν την ανθρωπότητα, με στόχο να ανασυγκροτήσουν τον πλανήτη Κύβετρον, τον πλανήτη προέλευσης των Τρανσφόρμερς.

Οι ηθοποιοί Σία ΛαΜπέουφ, Τζος Ντουχάμελ, Ταϊρίζ Γκίμπσον, Τζον Τορτούρο, Κέβιν Ντάνν και Τζούλι Γουαϊτ επαναλαμβάνουν τους ρόλους που είχαν στις προηγούμενες ταινίες,ενώ οι ηθοποιοί Χιούγκο Γουέβινγκ και Πίτερ Κάλλεν επιστρέφουν δανείζοντας και πάλι τις φωνές του Μέγκατρον και Όπτιμους Πραιμ, αντίστοιχα.

Εισπρακτικά, η ταινία ήταν μια μεγάλη επιτυχία, παρά τις αρνητικές κριτικές. Στις 13 Φεβρουαρίου 2012, η Paramount Pictures ανακοίνωσε ότι μια τέταρτη ταινία Transformers θα ξεκινήσει παραγωγή, η οποία κυκλοφόρησε το 2014.
Ολυμπιακός Λουτρακίου

Ο Ολυμπιακός Λουτρακίου (επίσημη ονομασία: Ολυμπιακός Σύνδεσμος Φιλάθλων Λουτρακίου) είναι ποδοσφαιρικός σύλλογος που εδρεύει στο Λουτράκι του Νομού Κορινθίας. Επίσημο έτος ίδρυσης του συλλόγου είναι το 1928, χρώματα το κόκκινο και το λευκό και έμβλημα το δαφνοστεφανωμένο έφηβο. Έδρα του αποτελεί το Θώδειο Δημοτικό Στάδιο Λουτρακίου. 

Μετράει αρκετές συμμετοχές στα εθνικά πρωταθλήματα της Β΄ Εθνικής (πρώτη συμμετοχή της ομάδας ήταν την περίοδο 1963-64) και της Γ΄ Εθνικής κατηγορίας. Αγωνίζεται στα πρωταθλήματα της Ε.Π.Σ. Κορινθίας.
Ο άνθρωπος που γύρισε από τη ζέστη

Το Ο άνθρωπος που γύρισε από τη ζέστη είναι ο τίτλος μιας ταινίας του ελληνικού κινηματογράφου, σε σενάριο Αλέκου Σακελλάριου, Χρήστου Γιαννακόπουλου και σκηνοθεσία Κώστα Καραγιάννη, η οποία προβλήθηκε πρώτη φορά το 1972.
Ρόι Κάρολ

Ο Ρόι Έρικ Κάρολ ("Roy Eric Carroll", 30 Σεπτεμβρίου 1977) είναι Βορειοϊρλανδός ποδοσφαιριστής, ο οποίος αγωνίζεται στην Λίνφιλντ ΦΚ. Είναι τερματοφύλακας και ξεκίνησε στην Αγγλία. Είναι γνωστός για την θητεία του στην Γουίγκαν Αθλέτικ και στην Μάντσεστερ Γιουνάιτεντ, όπου κέρδισε το πρωτάθλημα της Πρέμιερ Λιγκ και το Κύπελλο Αγγλίας το 2004. Επίσης, έχει εκπροσωπήσει την εθνική ομάδα της Βόρειας Ιρλανδίας 44 φορές. Ο Ρόι Κάρολ έχει γίνει προπονητής -για μία ημέρα- οδηγώντας την Μπαρνέτ σε νίκη με 2-1 επί στον τελικό Herts Senior Cup, το 2011, ενάντια στην Στήβενεϊτζ. Έτσι, ο Ρόι Κάρολ κατέχει την ασυνήθιστη τιμή να έχει κερδίσει ένα βραβείο στο μοναδικό του παιχνίδι ως προπονητής.
Γκάρεθ Μπέιλ

Ο Γκάρεθ Μπέιλ ("Gareth Frank Bale", 16 Ιουλίου 1989) είναι Ουαλός ποδοσφαιριστής. Αγωνίζεται ως "πλάγιος επιθετικός" στην Πρέμιερ Λιγκ με τα χρώματα της Τότεναμ, δανεικός από τη Ρεάλ Μαδρίτης. Είναι γνωστός για την ικανότητά του να σκοράρει από μακριά, τα εξαιρετικά του χτυπήματα φάουλ, την ταχύτητά του και την εξαιρετική φυσική του κατάσταση.

Ξεκίνησε την επαγγελματική του καριέρα στη Σαουθάμπτον,παίζοντας αριστερό μπακ και κερδίζοντας αναγνώριση ως ειδικός στα χτυπήματα φάουλ.Έπειτα μετακόμισε στη Τότεναμ το 2007, για 7 εκατομμύρια. Κατά την διάρκεια του χρόνου στην Τότεναμ, μετατράπηκε σε ακραίος επιθετικός. Από την αγωνιστική περίοδο 2009-10,έγινε αναπόσπαστο μέλος της ομάδας και με τις ικανότητές του, τράβηξε την προσοχή μεγάλων συλλόγων. Το 2011 και το 2013 ονομάστηκε παίκτης της χρονιάς στην Πρέμιερ Λίγκ και επιλέχθηκε στην ομάδα της ΟΥΕΦΑ της χρονιάς. Το 2013,ονομάστηκε επίσης ο καλύτερος νέος παίκτης της Πρέμιερ Λιγκ.

Tο βράδυ της 1ης Σεπτεμβρίου 2013, μία ημέρα πριν λήξει η μεταγραφική περίοδος, μεταγράφηκε στη Ρεάλ Μαδρίτης, για το ποσό των 100 εκατομμυρίων. Ο Μπέιλ έπαιξε σημαντικό ρόλο στην πρώτη του σεζόν με την Ρεάλ Μαδρίτης, βοηθώντας την ομάδα του να κερδίσει το Κύπελλο Ισπανίας και το Τσάμπιονς Λίγκ τη σεζόν 2013-14, σκοράροντας και στους δυο τελικούς.

Την ερχόμενη σεζόν, η ομάδα του κέρδισε το ΟΥΕΦΑ Σούπερ Καπ, με τον Ουαλό να σκοράρει σε τρίτο μεγάλο τελικό, βοηθώντας ξανά την ομάδα του να κερδίσει το Παγκόσμιο Κύπελλο Συλλόγων. Δύο χρόνια αργότερα, ήταν ξανά παίκτης κλειδί για τη Ρεάλ στο Τσάμπιονς Λίγκ, κερδίζοντας το τρόπαιο το 2015-16 και επιλέχθηκε στην καλύτερη εντεκάδα της ΟΥΕΦΑ. Ήταν ακόμη φιναλίστ για το βραβείο του καλύτερου παίκτη στην Ευρώπη. 

Ο Μπέιλ έκανε το ντεμπούτο του με την Εθνική Ουαλίας τον Μάιο του 2006, έτσι έγινε ο νεότερος παίκτης στην ιστορία της εθνικής. Από τότε, έχει παίξει σε περισσότερα από 70 παιχνίδια, σκοράροντας 29 γκολ,πράγμα που τον καθιστά τον μεγαλύτερο σκόρερ όλων των εποχών για την εθνική του. Ήταν ο πρώτος σκόρερ για την Ουαλία στο Ευρωπαϊκό Πρωτάθλημα Ποδοσφαίρου 2016, πετυχαίνοντας 7 γκολ.

Έχει ονομαστεί Ουαλός ποδοσφαιριστής της χρονιάς έξι φορές, γεγονός που αποτελεί ρεκόρ. H The Guardian τον κατέταξε ως τον έβδομο καλύτερο ποδοσφαιριστή στον κόσμο το 2016.
Τζιμ Πάρσονς

Ο Τζιμ Πάρσονς ("James Joseph "Jim" Parsons", 24 Μαρτίου 1973) είναι Αμερικανός ηθοποιός. Είναι περισσότερο γνωστός για τον ρόλο του εκκεντρικού φυσικού Σέλντον Κούπερ στη σειρά του CBS, "The Big Bang Theory". Έχει λάβει αρκετά βραβεία, μεταξύ των οποίων 4 βραβεία Έμμυ Α' Ανδρικού Ρόλου σε κωμική σειρά και Χρυσή Σφαίρα Α' Ανδρικού Ρόλου σε τηλεοπτική σειρά ή κωμωδία.

Το 2011, ο Πάρσονς έκανε το ντεμπούτο του στο Μπρόντγουεϊ ενσαρκώνοντας τον Tommy Boatwright στην παράσταση "The Normal Heart", για την οποία έλαβε υποψηφιότητα για το βραβείο Drama Desk. Ενσάρκωσε τον ίδιο ρόλο στην κινηματογραφική παραγωγή της παράστασης και έλαβε την έβδομη υποψηφιότητα για βραβείο Έμμυ, αυτή τη φορά στην κατηγορία Β' Ανδρικού Ρόλου σε μίνι σειρά ή ταινία. Στον κινηματογράφο, ο Πάρσονς έπαιξε έναν δεύτερο ρόλο στην ταινία "Αφανείς Ηρωίδες" (2016).
Windows Phone

Τα Windows Phone ήταν ήταν μια σειρά λειτουργικών συστημάτων της Microsoft για έξυπνα κινητά τηλέφωνα, όπως για παράδειγμα είναι το iOS της Apple και το Android της Google. Aναπτύχθηκε στις αρχές του 2000, ενώ στις πρώτες εκδόσεις του είχε το όνομα Windows Mobile, όπως και στην τελευταία έκδοση των Windows 10 Mobile. Από το 2010 μέχρι το 2015 οι πωλήσεις των Windows Phone είχαν αυξηθεί κατά πολύ και είχαν φτάσει στο No2 των πωλήσεων στην κατηγορία των έξυπνων κινητών. Παρά το γεγονός πως στο πρώτο τρίμηνο του 2016 υπήρξε μια αύξηση 3.9% στην παγκόσμια αγορά έξυπνων τηλεφώνων, η Microsoft είδε το μερίδιο αγοράς των Windows Phone να μειώνεται από το 2.5% και 8.27 εκατομμύρια συσκευές, στο 0.7% και 2.4 εκατομμύρια συσκευές. Τον Δεκέμβριο του 2019 η Microsoft σταμάτησε να αναπτύσσει νέα χαρακτηριστικά ακόμα και για τα Windows 10 Mobile.
Σιμόν Σινιορέ

Η Σιμόν Σινιορέ (γαλλικά: "Simone Signoret", 25 Μαρτίου 1921 - 30 Σεπτεμβρίου 1985) ήταν Γαλλίδα ηθοποιός, η οποία συγκαταλέγεται ανάμεσα στις σημαντικότερες σταρ του γαλλικού σινεμά όλων των εποχών. Ήταν η πρώτη Γαλλίδα ηθοποιός που τιμήθηκε με Όσκαρ Α' γυναικείου ρόλου, (με δεύτερη την Μαριόν Κοτιγιάρ το 2008) και είναι γνωστή για τη συμμετοχή της στις ταινίες: "Χρυσούν προσωπείον" "(Casque d'or 1952)", "Οι Διαβολογυναίκες" "(Les Diaboliques 1955)", "Οι μάγισσες του Σέιλεμ" "(Les Sorcières de Salem 1957)", "Ο ανεμοστρόβιλος του πάθους" "(Room At The Top 1959)", "Η Μεγάλη Στρατιά των Αφανών Ηρώων" "(L'Armée des ombres 1969)" και "Η ομολογία" "(L' aveu 1970)".
Εθνική μεσογειακή ομάδα ποδοσφαίρου Ελλάδας

Η Εθνική μεσογειακή ομάδα ποδοσφαίρου Ελλάδας συγκροτείται κάθε 4 χρόνια προκειμένου να μετάσχει στο ποδοσφαιρικό τουρνουά των Μεσογειακών αγώνων. Η σύνθεσή της καθορίζεται σύμφωνα με τους κανονισμούς της Διεθνούς Επιτροπής Μεσογειακών Αγώνων (ΔΕΜΑ), οι οποίοι ουσιαστικά ακολουθούν τις οδηγίες της ΔΟΕ για τη συγκρότηση των ολυμπιακών ομάδων (γνωστών πλέον ως Κ-23) που λαμβάνουν μέρος στα προολυμπιακά και ολυμπιακά τουρνουά. Παλαιότερα ίσχυαν διαφορετικοί κανονισμοί και κατά καιρούς η Ελλάδα μετείχε στους Μεσογειακούς με διάφορες εθνικές ομάδες: την Ερασιτεχνών, την Ελπίδων Κ-21, την Ελπίδων Κ-23 κλπ, ακόμα και την Ανδρών στην πρώτη διοργάνωση το 1951. Το 2018 μετέχει η Εθνική Νέων Κ-18.
Ιλ α Βας

Το Ιλ α Βας (αγγλικά: "Île à Vache") είναι νησί στην Καραϊβική, το οποίο ανήκει στην Αϊτή. Έχει έκταση 50 τ.χλμ. και πληθυσμό 15.000 κατοίκους (2004).
Επαρχία Ερέδια

Η Επαρχία Ερέδια (ισπανικά: "Provincia de Heredia") είναι μια επαρχία της Κόστα Ρίκα. Έχει έκταση 2.657,0 τ.χλμ. και πληθυσμό 264.474 κατοίκων (2007). Πρωτεύουσα είναι η Ερέδια. Άλλες σημαντικές πόλεις είναι η Σαν Φρανσίσκο και η Μερσέδες.
Κυβερνεία της Τυνησίας

Διοικητικά η Τυνησία χωρίζεται σε 24 νομούς, καλούμενα Κυβερνεία. Κάθε Κυβερνείο χωρίζεται σε επιμέρους επαρχίες και κοινότητες, που αποτελούν το δεύτερο επίπεδο της διοικητικής διαίρεσης της χώρας. Συνολικά αριθμούνται σε 264 μουντάτς (επαρχιακούς τομείς) και σε 2073 σεϊχάτα (δήμους) και ιμάντατς (κοινότητες).
Πρωτεύουσα κάθε Κυβερνείου είναι η ομώνυμη πόλη εκ της οποίας και φέρει το όνομα. Τα 24 Κυβερνεία της Τυνησίας, κατά ελληνική αλφαβητική σειρά, όπως προφέρονται στην αραβική γλώσσα, είναι: